NARIADENIA KOMISIE (ES) č. 381/2005
zo 7. marca 2005,
ktorým sa mení a dopĺňa nariadenie Komisie (ES) č. 1702/2003 stanovujúce vykonávacie pravidlá osvedčovania letovej spôsobilosti a environmentálneho osvedčovania lietadiel a prislúchajúcich výrobkov, častí a zariadení, ako aj osvedčovania projekčných a výrobných organizácií
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1592/2002 z 15. júla 2002 o spoločných pravidlách v oblasti civilného letectva a zriadení Európskej agentúry pre bezpečnosť letectva (1), najmä na článok 5 ods. 4 a článok 6 ods. 3,
keďže:
(1)
Nariadenie (ES) č. 1592/2002 bolo zavedené nariadením Komisie (ES) č. 1702/2003 z 24. septembra 2003 stanovujúce vykonávacie pravidlá osvedčovania letovej spôsobilosti a environmentálneho osvedčovania lietadiel a prislúchajúcich výrobkov, častí a zariadení, ako aj osvedčovania projekčných a výrobných organizácií (2).
(2)
Súčasné znenie textu v odseku 21.A.163(c) prílohy A nariadenia (ES) č. 1702/2003 o výsadnom práve organizácie s povolením na výrobu vystaviť úradné uvoľňovacie osvedčenie pre výrobky („EASA formulár 1“) umožňuje odchylné interpretácie a nezodpovedá pôvodnému zámeru udeliť takéto výsadné právo organizáciám s povolením na výrobu výrobkov.
(3)
Nariadenie (ES) č. 1702/2003 by sa preto malo zodpovedajúcim spôsobom zmeniť a doplniť.
(4)
Opatrenia ustanovené týmto nariadením sú založené na stanovisku Európskej agentúry pre bezpečnosť letectva (3) v súlade s článkom 12 ods. 2 písm. b) a článkom 14 ods. 1 nariadenia (ES) č. 1592/2002.
(5)
Opatrenia ustanovené týmto nariadením sú v súlade so stanoviskom výboru, ktorý bol zriadený podľa článku 54 nariadenia (ES) č. 1592/2002,
PRIJALA TOTO NARIADENIE:
Článok 1
V odseku 21A.163(c) prílohy nariadenia (ES) č. 1702/2003 sa vypúšťajú slová „podľa 21A.307“.
Článok 2
Toto nariadenie nadobúda účinnosť dňom jeho uverejnenia Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. marca 2005